Document ID: 32004R2253

ΚΑΝΟΝΙΣΜΌΣ (ΕΚ) αριθ. 2253/2004 ΤΗΣ ΕΠΙΤΡΟΠΉΣ
της 23ης Δεκεμβρίου 2004
για την τροποποίηση του κανονισμού (ΕΟΚ) αριθ. 2237/77 περί του δελτίου εκμεταλλεύσεως που πρέπει να χρησιμοποιείται για τη διαπίστωση των εισοδημάτων στις γεωργικές εκμεταλλεύσεις
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό αριθ. 79/65/ΕΟΚ του Συμβουλίου, της 15ης Ιουνίου 1965, περί δημιουργίας δικτύου γεωργικής λογιστικής πληροφορήσεως επί των εισοδημάτων και της οικονομικής λειτουργίας των γεωργικών εκμεταλλεύσεων στην Ευρωπαϊκή Οικονομική Κοινότητα (1), και ιδίως το άρθρο 7 παράγραφος 3,
Εκτιμώντας τα ακόλουθα:
(1)
Ο κανονισμός (ΕΟΚ) αριθ. 2237/77 της Επιτροπής (2) ορίζει το περιεχόμενο του δελτίου εκμετάλλευσης που πρέπει να χρησιμοποιείται.
(2)
Στα στοιχεία που συγκεντρώνονται για το δελτίο εκμετάλλευσης πρέπει να ληφθεί υπόψη η εξέλιξη της κοινής γεωργικής πολιτικής. Ο κανονισμός (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς και για την τροποποίηση των κανονισμών (ΕΟΚ) αριθ. 2019/93 (ΕΚ) αριθ. 1452/2001 (ΕΚ) αριθ. 1453/2001 (ΕΚ) αριθ. 1454/2001 (ΕΚ) αριθ. 1868/94 (ΕΚ) αριθ. 1251/1999 (ΕΚ) αριθ. 1254/1999 (ΕΚ) αριθ. 1673/2000 (ΕΟΚ) αριθ. 2358/71 και (ΕΚ) αριθ. 2529/2001 (3) αλλάζει ριζικά τον τρόπο καταβολής επιδοτήσεων στους γεωργούς της Κοινότητας. Οι αλλαγές αυτές πρέπει να ληφθούν υπόψη στο δελτίο εκμετάλλευσης, ώστε το τελευταίο να καθιστά δυνατή την ορθή παρακολούθηση της εξέλιξης του γεωργικού εισοδήματος και να παρέχει μια επαρκή βάση για επιχειρηματικές αναλύσεις των γεωργικών εκμεταλλεύσεων.
(3)
Το δελτίο εκμετάλλευσης πρέπει να αναπροσαρμοστεί ως επακόλουθο της προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας.
(4)
Συνεπώς, ο κανονισμός (ΕΟΚ) αριθ. 2237/77 πρέπει να τροποποιηθεί αναλόγως.
(5)
Λαμβανομένου υπόψη ότι ορισμένες από τις ανωτέρω αλλαγές ισχύουν από το 2004, ενδείκνυται να τεθούν σε εφαρμογή οι τροποποιήσεις του δελτίου εκμετάλλευσης από τη λογιστική χρήση 2004.
(6)
Τα μέτρα που προβλέπονται από τον παρόντα κανονισμό είναι σύμφωνα με τη γνώμη της κοινοτικής επιτροπής του δικτύου γεωργικής λογιστικής πληροφόρησης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα Ι και ΙΙ του κανονισμού (ΕΟΚ) αριθ. 2237/77 τροποποιούνται σύμφωνα με τα παραρτήματα I και II του παρόντος κανονισμού, αντιστοίχως.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από τη λογιστική χρήση 2004, η οποία αρχίζει κατά το χρονικό διάστημα μεταξύ 1ης Ιανουαρίου και 1ης Ιουλίου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Δεκεμβρίου 2004.

Labels: 19
6